借汪路教韻題趙東麓判丞臨清堂
作者：楊公遠
朝代：宋

paragraphs: 結屋俯清溪，蕭然迥出奇。
書藏千萬卷，梅浸兩三枝。
入竹風聲細，移花日影遲。
樂山仍樂水，何慮復何思。
菊有陶潛逸，蘭無屈子悲。
娛情琴上操，遣興局間棋。
對客頻傾酒，臨流賸賦詩。
要將閒度日，只恐道關時。
觸目多幽致，留題總色絲。
細吟增敬羨，貂續匪佳辭。